กลุ่ม Media เม็ดเงินโฆษณา ก.ค.ยังไม่ฟื้นชู TVT กำไรไตรมาส 3/59 เติบโตโดดเด่น
กลุ่ม Media ยังไม่เห็นสัญญาณการฟื้นตัวของเม็ดเงินโฆษณาเดือน ก.ค.59 เม็ดเงินโฆษณายังหดตัวกว่า -9% เทียบช่วงเดียวกันของปีก่อน ต่อเนื่อง ชู TVT กำไรไตรมาส 3/59 เติบโตโดดเด่น
8 ก.ย. 2559

บล.โนมูระ พัฒนสิน ระบุในบทวิเคราะห์วันนี้(8 ก.ย.) ว่า กลุ่ม Media แม้จะมีความคาดหวังว่าเศรษฐกิจจะฟื้นตัวดีขึ้นในครึ่งหลังปี 59เป็นปัจจัยบวกต่ออุตสาหกรรมสื่อโฆษณา แต่อย่างไรก็ตาม ยังไม่เห็นสัญญาณการฟื้นตัวของเม็ดเงินโฆษณาเดือน ก.ค.59 เม็ดเงินโฆษณายังหดตัวกว่า -9% เทียบช่วงเดียวกันของปีก่อน ต่อเนื่อง และดัชนีความเชื่อมั่นผู้บริโภคยังส่งสัญญาณฟื้นตัวไม่ชัดเจน (ผลสำรวจจาก 2 หน่วยงานวิจัยไม่ตรงกัน)
แต่ทั้งนี้ยังมองว่าผู้ประกอบการทีวีดิจิทัลเรทติ้งสูง (GRMMY, RS, WORK) และผู้ผลิตรายการทีวี (TVT) เป็นหุ้นที่น่าสนใจลงทุนเนื่องจากมีโอกาสเติบโตตามการขยายตัวของการรับชมทีวีดิจิทัลที่เดือน ก.ค.59 มีส่วนแบ่งผู้ชมแล้วกว่า 47% ของผู้ชมทีวี (ภาคพื้นดิน) ขณะที่ระยะสั้น (3 เดือน) เลือก TVT เป็นหุ้น Top pick ของกลุ่มฯ จากปัจจัยบวกกำไรไตรมาส 3/59เติบโตโดดเด่น
แนวโน้มการใช้งบโฆษณา (ผันแปรตามภาวะเศรษฐกิจและการแข่งขัน) และการเปลี่ยนแปลงเทคโนโลยีและพฤติกรรมการเสพสื่อของประชากร
เม็ดเงินโฆษณาสื่อทีวีอนาล็อกช่องเดิมมีแนวโน้มไหลไปยังทีวีดิจิทัลช่องใหม่ที่มีความคุ้มค่าในการใช้งบโฆษณามากว่า (เรทติ้งสูง/ค่าโฆษณาต่ำ) และสื่อ Online เริ่มมีบทบาทมากขึ้น